សមាជិក​សភា​អាមេរិក​ស្នើ​ឱ្យ​មាន​ការ​ពិនិត្យ​ដិតដល់​លើ​ការ​ឆែកឆេរ​ភូមិគ្រឹះ​លោក Trump និង​លើ​ឯកសារ​ដែល​ភ្នាក់ងារ FBI បាន​រក​ឃើញ
បន្ទាប់ពី​បាន​ឆែកឆេរ​ភូមិគ្រឹះ​របស់​លោក Trump កាលពី​សប្តាហ៍​មុន​មក ភ្នាក់ងារ FBI បាន​រឹបអូស​ប្រអប់​ចំនួន ២០ ដែល​ពួកគេ​បាន​និយាយ​ថា​ មាន​ផ្ទុក​ឯកសារ​សម្ងាត់​ចំនួន ១១ ដោយ​ឯកសារ​ខ្លះ​មាន​ដាក់​ស្លាក​ថា «ព័ត៌មាន​សម្ងាត់​ផ្នែក​សន្តិសុខ​កម្រិត​ខ្ពស់​បំផុត»។
វ៉ាស៊ីនតោន — សមាជិកសភាសហរដ្ឋអាមេរិកសំខាន់ៗមួយចំនួនបានអំពាវនាវកាលពីថ្ងៃអាទិត្យឱ្យមានការពិនិត្យឱ្យបានដិតដល់បន្ថែមទៀតលើមូលហេតុនៃការឆែកឆេរភូមិគ្រឹះរបស់អតីតប្រធានាធិបតីសហរដ្ឋអាមេរិកលោក Donald Trump នៅរដ្ឋ Florida និងពិនិត្យមើលថា តើលោកមានបានធ្វើឱ្យខូចខាតដល់សន្តិសុខជាតិរបស់សហរដ្ឋអាមេរិកដែរឬក៏អត់នៅពេលដែលលោកយកឯកសារសម្ងាត់ទៅជាមួយលោកក្រោយពីលោកបានបញ្ចប់អាណត្តិជាប្រធានាធិបតីកាលពីដើមឆ្នាំ ២០២១។ សមាជិករដ្ឋសភាលោក Mike Turner ដែលជាមេដឹកនាំគណបក្សសាធារណរដ្ឋនៃគណៈកម្មាធិការរដ្ឋសភាទទួលបន្ទុកកិច្ចការស៊ើបការណ៍សម្ងាត់ បានបញ្ជាក់នៅក្នុងកម្មវិធី «State of the Union» របស់បណ្ដាញព័ត៌មាន CNN ថា៖ «យើងមានការព្រួយបារម្ភមួយចំនួន ។ ការព្រួយបារម្ភមួយគឺថាតើការឆែកឆេរនោះមានយុត្តិកម្មឬក៏អត់»។ រដ្ឋមន្ត្រីក្រសួងយុត្តិធម៌លោក Merrick Garland បានថ្លែងថា លោកជាអ្នកបញ្ជាឱ្យធ្វើដូច្នេះមុនពេលចៅក្រមសហរដ្ឋអាមេរិកផ្តល់ការយល់ព្រម។ លោក Turner បាននិយាយថា៖ «យើងបានបញ្ជីនេះពីទីភ្នាក់ងារសហព័ន្ធស៊ើបអង្កេត (FBI) [អំពីអ្វីដែលគេបានរកឃើញនៅភូមិគ្រឹះ Mar-A-Lago របស់លោក Trump] ប៉ុន្តែយើងមិនមានភ័ស្តុតាងដើម្បីសន្និដ្ឋានថាតើនេះពិតជាឯកសារសម្ងាត់មែនឬក៏អត់ និងថាតើឯកសារទាំងនេះត្រូវបានចាត់ទុកថាជាឯកសារសម្ងាត់កម្រិតខ្ពស់ឬក៏យ៉ាងណានោះ»។ បន្ទាប់ពីបានឆែកឆេរភូមិគ្រឹះរបស់លោក Trump កាលពីសប្តាហ៍មុនមក ភ្នាក់ងារ FBI បានរឹបអូសប្រអប់ចំនួន ២០ ដែលពួកគេបាននិយាយថា មានផ្ទុកឯកសារសម្ងាត់ចំនួន ១១ ដោយឯកសារខ្លះមានដាក់ស្លាកថា «ព័ត៌មានសម្ងាត់ផ្នែកសន្តិសុខកម្រិតខ្ពស់បំផុត» ដែលជាឯកសារដែលអាចមើលបានតែនៅក្នុងទីតាំងរដ្ឋាភិបាលណាដែលមានសុវត្ថិភាពខ្ពស់តែប៉ុណ្ណោះ។ ភូមិគ្រឹះ Mar-A-Lago របស់លោក Trump នោះ មិនមែនជាកន្លែងដែលអាចមើលឯកសារបែបនេះទេ បើទោះបីជាលោក Trump បានអះអាងថា លោកបានចាត់ទុកឯកសារទាំងនោះថាលែងសម្ងាត់មុនពេលលោកបញ្ចប់អាណត្តិរបស់លោកក៏ដោយ។ នៅពេលនោះ វាជាសិទ្ធិរបស់លោក Trump នៅក្នុងការសម្រេចដូច្នេះ។ ប៉ុន្តែតាំងពីពេលនោះមក មន្ត្រីអាមេរិកបានបញ្ជាក់ថា គ្មានឯកសារណាមួយដែលបង្ហាញថា លោក Trump បានចាត់ទុកឯកសារដែលភ្នាក់ងារ FBI បានរកឃើញនោះថាលែងជាឯកសារសម្ងាត់នោះឡើយ៕